32001D0598
L 210/37
JURNALUL OFÍCIAL AL UNIUNII EUROPENE
DECIZIA COMISIEI
din 11 iulie 2001
de modificare a Deciziei 94/984/CE de stabilire a condițiilor de sănătate animală și a certificatelor sanitar-veterinare obligatorii la importul de carne proaspătă de pasăre provenind din anumite țări terțe și de abrogare a Deciziilor 96/181/CE, 96/387/CE, 96/712/CE și 97/593/CE
[notificată cu numărul C (2001) 1841]
(Text cu relevanță pentru SEE)
(2001/598/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 71/118/CEE a Consiliului din 15 februarie 1971 privind problemele de sănătate care afectează schimburile cu carne proaspătă de pasăre (1), astfel cum a fost modificată ultima dată prin Tratatul de aderare a Austriei, Finlandei și Suediei, în special articolul 14 punctul (B) alineatul (1) litera (c),
având în vedere Directiva 91/494/CEE a Consiliului din 26 iunie 1991 privind condițiile de sănătate animală care reglementează schimburile intracomunitare și importurile din țări terțe de carne proaspătă de pasăre de curte (2), astfel cum a fost modificată ultima dată prin Directiva 1999/89/CE (3), în special articolele 11 și 12,
întrucât:
(1)
Decizia 94/984/CE a Comisiei (4), astfel cum a fost modificată ultima dată prin Decizia 2000/352/CE (5), stabilește condițiile de sănătate animală și modelele de certificate sanitar-veterinare necesare la importul de carne proaspătă de pasăre de curte din anumite țări terțe. Au fost stabilite două modele diferite de certificate, modelul A și modelul B. Folosirea lor depinde de situația bolii Newcastle din țara în cauză.
(2)
O inspecție întreprinsă de serviciile Comisiei în Thailanda în luna decembrie a anului 1999 în scopul revizuirii situației bolii Newcastle și informațiile suplimentare primite recent din această țară arată că situația bolii Newcastle în Thailanda s-a îmbunătățit. Thailanda îndeplinește în prezent condițiile prevăzute în modelul A de certificat stabilit de Decizia 94/984/CE.
(3)
Rezultatele unei inspecții întreprinse în Tunisia în octombrie 2000 și garanțiile oferite de această țară sugerează că Tunisia îndeplinește condițiile prevăzute în modelul A de certificat stabilit de Decizia 94/984/CE, putând fi, prin urmare, inclusă ca atare în decizia în cauză.
(4)
În octombrie 2000, serviciile Comisiei au întreprins o misiune în Brazilia cu scopul de a evalua condițiile de sănătate animală din patru noi regiuni, iar rezultatele acestei inspecții par a permite continuarea regionalizării Braziliei.
(5)
Republica Cehă, Israelul și Elveția nu sunt indemne de boala Newcastle. Cu toate acestea, aceste țări aplică măsuri de control al acestei boli, măsuri cel puțin echivalente cu cele prevăzute de Directiva 92/66/CEE a Consiliului (6), modificată ultima dată prin Actul de aderare a Austriei, Finlandei și Suediei. Măsurile lor de control al bolii pot fi în prezent luate în considerare pentru certificare, iar Deciziile 96/181/CE (7), 96/387/CE (8) și 97/593/CE (9) privind condițiile de sănătate animală pentru importurile de carne proaspătă de pasăre de curte din aceste țări se pot abroga în consecință.
(6)
Croației i s-a permis să exporte carne proaspătă numai din anumite zone anume desemnate ale țării. O inspecție întreprinsă în septembrie/octombrie 1997 și octombrie 2000 a stabilit faptul că nu se mai impune regionalizarea.
(7)
Misiunile din Madagascar întreprinse de serviciile Comisiei în 1997 au stabilit că există deficiențe grave în structura serviciilor sanitar-veterinare și în sarcinile lor de control și certificare. În consecință, au fost suspendate prin Decizia 97/517/CE a Comisiei (10) importurile de anumite produse de origine animală din Madagascar către Comunitate. În prezent este considerată oportună eliminarea Madagascarului de pe lista țărilor terțe autorizate să exporte carne proaspătă de pasăre de curte în Comunitate până în momentul în care pot fi prezentate garanții satisfăcătoare, care să permită ridicarea suspendării.
(8)
Directiva 93/119/CE a Consiliului din 22 decembrie 1993 privind protecția animalelor în momentul sacrificării sau uciderii (11) ar trebui luată în considerare la stabilirea condițiilor de import pentru carnea proaspătă de pasăre de curte din țări terțe.
(9)
Cerințele din Decizia 96/712/CE a Comisiei din 28 noiembrie 1996 de stabilire a modelelor de declarație de salubritate și de marcă de salubritate pentru importurile de carne proaspătă de pasăre provenind din țările terțe (12) ar trebui incluse în certificatul de sănătate animală din motive de transparență și pentru a facilita certificarea, iar Decizia 96/712/CE se poate abroga în consecință.
(10)
Decizia 95/411/CE a Consiliului din 22 iunie 1995 de stabilire a normelor privind testarea microbiologică a salmonellei prin prelevarea de probe de carne proaspătă de pasăre destinată Finlandei și Suediei (13), astfel cum a fost modificată prin Decizia 98/227/CE (14) ar trebui luată în considerare la exportul de carne proaspătă de pasăre de curte în aceste țări.
(11)
Statele membre care au în prezent statutul de indemne de boala Newcastle nu necesită, la importul de carne de pasăre de curte, garanții privind vaccinarea împotriva bolii Newcastle în urma armonizării criteriilor de vaccinare prin Decizia 93/152/CEE a Comisiei (15) și, în plus, statutul privind boala Newcastle s-a schimbat pentru Irlanda și pentru regiunea Irlandei de Nord din Regatul Unit, impunându-se în consecință modificarea în mod corespunzător a certificatelor din Decizia 94/984/CE.
(12)
Luând în considerare modificările indicate mai sus și din motive de claritate, anexele I și II la Decizia 94/984/CE se înlocuiesc cu anexele I și II la prezenta decizie.
(13)
Măsurile prevăzute de prezenta decizie sunt conforme cu avizul Comitetului permanent veterinar,
ADOPTĂ PREZENTA DECIZIE:
Articolul 1
Textul articolului 1 din Decizia 94/984/CE devine alineatul (1), iar următorul text devine alineatul (2):
„(2) Carnea proaspătă de pasăre de curte destinată expedierii în Comunitate și care îndeplinește cerințele prezentei decizii trebuie să poarte o marcă de sănătate potrivit criteriilor prevăzute în anexa III.”
Articolul 2
(1) Anexele I și II la Decizia 94/984/CE se înlocuiesc cu anexele I și II la prezenta decizie.
(2) Anexa III la prezenta decizie se inserează ca anexa III la Decizia 94/984/CE.
Articolul 3
Deciziile 96/181/CE, 96/387/CE, 96/712/CE și 97/593/CE se abrogă.
Articolul 4
Prezenta decizie se aplică pentru carnea de pasăre de curte certificată începând cu data de 1 septembrie 2001.
Articolul 5
Prezenta decizie se adresează statelor membre.
Adoptată la Bruxelles, 11 iulie 2001.